Vaba aja veetmisest. Kuna proua on  südames suur surfisõber, läksime ühepäevasele surfikoolitusele. Järgmise päeva lihasvalu õigustas ennast. Nii mul kui proual õnnestus laua peale püsti saada. Nii liival kuivalt harjutades kui ka vees. Päeva teises pooles hakkasid lained tõusma ja proua oli juba väsinuna liiva peal puhkamas, mina üritasin veel instruktori abiga püsti saada. Instruktor lükkas mind laua peal läbi lainete, mida me kasutada ei tahtnud ja lükkas mulle hoo sisse lainetele, mis surfamiseks sobisid. Muidugi, et asja huvitavamaks  teha ei öelnud ta mulle kunagi kui me läbi laine läksime ja laine üle minu pea tuli. See lõppes sellega, et kui tuli päeva kõige suurem laine oli instruktor ohutuse eesmärkidel järsku minu laua eest kadunud ja mina harrastasin valimatutes suundades veealust snorgeldamist. Kogemus missugune. Proua istus rannas ja vaatas suu ammuli lainet.